  Виталий Пронин «Культпросвет» рубрикаысь нырысетӥ нылмурт. Елена Ильина. Малы ӵапак со? Будон, ужан сюресэз ачиз валэктэ. Москваын ужась режиссёр, Сергей Мирошниченколэн «Остров» студияз продюсер, юрттӥсез. Ленатэк уж интыяз сылэ. Тросэз-а гуртысь потэм нылъёс таӵе тыршеменызы тодмо? Лена - паймымон адями. Со - тылси, куддыръя нош - тылпу: тачыр-р! карыса ик ӝуа, ваньзылы югдытэ. Лул кужымез солэн адӟем карымон. Огласянь, тае валэктыны луоз алнаш выжыосыныз, нош мукет ласянь, улон школаеныз. Уно яркыт пумиськылонъёс, адӟылымтэ шаеръёс, тунсыко проектъёс… Лена номырлэсь но уг кышка - шаплы басьтӥське выль уж борды, сузьтӥське выль инвисъёсы.Лена шуак кылдӥз: сое нокин но ӧз тоды, ачиз котькинэн тодматскиз. Тунсыкъяськон тылӝу кенжытӥз но… кемалы ышиз. Берло тодмо луиз: секыт висиз анаез. Улон шугадӟонъёс пыр потыса, бадӟым вис бере Лена нош ик дорамы берытскиз. Мускоын улӥсь шаплы удмуртъёс борды кариськиз: сое Мускоысь удмурт инкубаторлэн тӧроеныз но ниманы луоз. Утыр «Узы-боры» кинопремьераез но радъязы, Герберез люказы, ортчытъяло пумиськонъёс, кырӟало удмурт калык гуръёс - паймыто фин-угор эшъёссэс. Интернетэз но Лена уг вунэты: ваньзэсты абдратыса, «Чичпотон» сайт понна шаян фотосессия дасям.- Лена, тон котьмаин вырыны ваньмиськод ук. Интервью сётыны но Интернет пыр вуттӥд. Кыӵе проектэн али выриськод?- Дасясько документальной кинолы заявка. Татчы гожтӥськод вань малпанъёстэ: мае киноын потэ адӟемед, кызьы потэ сое лэсьтэмед, кӧня дыр кулэ луоз сое дасяны, кӧня уксё, кыӵе аудитория учкоз. Проектам вераме потэ гурт калык сярысь. Соос мон понна туж аспӧртэмлыкоесь но кыдёке адӟисесь. Соос быгато мур малпанэз, быдэс философиез туж огшоры валэктыны но улонын быдэстыны.Проектам пырозы Удмуртия, Вологда, Псков, Архангельск но Красноярск областьёс. Потэ быдэс Россиез возьматэме. - «Островын» кӧня арзэ ужаськод ни? Тодӥськод на-а нырысетӥ нуналдэ?- 3 арлэсь кема ужасько ни. Нырысетӥ нуналаз задание сётӥзы но, Культурая министерствое мынӥ, нырысь йыроми, собере министерствоын кагазъёсы лобӟизы, шорам черекъязы… Бӧрдыса вуи студиямы, шуи: мон «не по адресу» лыктӥ тӥ доры, мынам номыр но уз пӧрмы, угось мон дышетски режиссёрлы, нош та удысэз - продюсерство шуонэз - чик но уг тодӥськы. Но асме киям кутӥ, кык толэзь ортчыса, со министерствоын ик мынэсьтым ужкагазъёсме возьмато ни вал мукет киностудиослы: дышетске «Остров» студилэсь! Каллен-каллен уж дурам проектъёс сётъяны кутскизы, озьы ветлыны кутски командировкаостӥ, куртчыны улон шӧмез, быдэсак оскымон мурт луи но али ини данын.Мынам должносте нимаське линейной продюсер. Кыӵе ке картинаез нуисько ке, титръёсын нимы - исполнительной продюсер. Мускоын дышетскыкум, гужем каникулъёс дыръя ял карыны ӧй дырты, нырысь практика бере ассистент луыса ужаны мынӥ «Мосфильме». Университетме йылпумъям бере кема гуртам улоно луиз. Муское берытскеме бере быръёнэ ӧй вал ни: кыӵе удыс, кытын - кыӵе ке но «пасе» донгиськоно вал. «Мосфильмысь» эшъёсы шуизы: туж ичи уксёен уж вань. Озьы сюри Мирошниченколэн бурд улаз.Пичиен, вакчи вамышъёсын будӥ валтӥсь продюсерозь, али ини малпанъёсы вань режиссёр удысме азьланьтыны. - Режиссёр луон - со ӵапак тыныд тупамон удыс кадь-а? Али удысэдъя уд ужаськы но…- Кинлэн кыӵе улон сюресэз, дыр. Асьмеос тодӥськом трос учыръёсты, куке тодмо актёръёс улон гурезьтӥзы туж улэ васькыны быгато, юись, калгись луо. Нош режиссёр луон понна туж меӵ тубатэз ортчоно! Та актёръёслэн кадь удыс ӧвӧл - удалтон вылэ чӧлскыны уг луы. Режиссёр туж мур учкыны кулэ улон шоры, быдэсак валаны мудрон адямилэсь кусыпъёссэ. 25-27 арескын туж вазь ай режиссёр луыны. Улон шӧмез валан бергес вуэ. Куд-ог дыръя мынам йырам чилектэ: Инмар мыным туж трос шугадӟонъёс (испытаниос) лэзе, оло, одно ик монэ режиссёрен адӟемез потэ? - Та шугадӟонъёс - будон вамышъёс - пичи дырысеныд ик тонэ кыдатӥзы, лэся? Палэнын дышетскыны дӥсьтон кулэ.- Мон тазьы шуысал: удмурт Инмаре туж мыным юрттэ. Куд-ог дыръя ӵош дышетскем эшъёсы но юало: кыӵе сыӵе кылчин-утисед вань тынад?4-тӥ классме йылпумъяса, папаеным Ижкаре, усточиослэн школа-интернатазы, мынӥ: соку со вал туж тодмо инты. Одӥг арня ортчыса, папае нош ик вуиз, но номыр сыӵезэ ӧз вера кадь. Берло ини тодӥ, со озьы монэ берен басьтыны лыктэм вылэм, но кылыз, лэся, пырымтэ вераны. Нош мамае витем: яратоно салатъёсме дасям, торт басьтэм... Папае бертыса корка пырем но, со ай оскымтэ: кытчы ке машинае оло педло кыли кожам. Куке ини 10 минут ортчем, мамаелэн пуньыез но, пе, жон куалекъя, синвуосыз но пальккасько тусьты борды. Озьы ик со ӝытэ одӥг кыл но вераллямтэ ог-огзылы яратоно мамае но папае… Тӥни озьы ортчизы интернат дыръёсы - туж мӧзмыса но йырвизь басьтыса. Собере быдтӥ крезьгуръя училищеез, мукет сюрес ӧй вал уго интернат бере, но таиз ласянь улон мыным тужгес но ӟеч палыныз берытскиз. Татын трос фольклор кырӟанъёс бичай. Научно-исследовательской институтын соку ик шараязы: мон алнаш палъёсысьтымы 13-тӥ даурысь кырӟанъёсты вайиськем. «Куинь нотаен ангемитоника» шуонлы тупась кырӟанъёс. Та бере одӥг сюрес гинэ кылиз кадь - В. Владыкин тодосчи доры этнографияя кафедрае, исторической факультетэ. Пыри туж капчи: мае тодӥсько, сое юало! Но ар куспын мон татын сценалэсь, кырӟанлэсь туж зол мӧзмыны кутски. Неолит, палеолит, Дарвинлэн наукаез - воксё адӟонтэм луизы. Та вакытэ ветлӥ «Удмуртия» ГТРК-ысь телевизионной курсъёсы. Татын мон выль удыслы синмаськи. Куке юан кылдӥз, мар сярысь диплом ужез - киноез - лэсьтоно, йырам мукет малпан ӧй вал - фольклор гинэ! Уже пӧрмиз, фин-угор фестивальёсын вормонъёс вайиз, таин валче ик пери кадь пыри Мускоысь университетэ. Киное туж паймытӥз комиссиез. Нокин соку ӧз оскы, ваньзы малпазы: ветлоз Муское, вань «чеберлыксэ» адӟоз но берытскоз али. - Удмурт кино но театр удысэ ужаны ӧд кыльы. Со сярысь кыӵе малпанъёсыд?- Ми интернатын ӟуч школаын дышетскимы, пӧртэм ужрадъёсын солэсь данзэ утимы. Тау шуэм чотын огпол милемлы бырйыны сётӥзы: кино яке театр. Мон вал староста, шуи: одно ик Удмурт театр! Ветлӥм кыӵе ке комедие: туж ик ӧз кельшы, малы ке шуоно мон будэмын В. Загуляева, Г. Бекманов, Г. Соловьёв актёръёсын шудэм спектакльёс вылын. Толэзь ортчыса, тодӥ ини, школаямы сёто вылэм «Титаник» киное билет - соку гинэ потэмын, билетъёс туж дуноесь… Классмылэсь сюриз, ачим но асме тышкаськи. Азьло кадь ӧй вал ни Удмурт театр. Куд-ог постановкаосты мон учкылӥ вить пол, со вал, дыр, 80-тӥ -90-тӥ аръёсы. Мынам вал лемлет малпанэ: «зарни» басьтыны - Загуляева кадь луыса, «азвесь» - Серебренникова кадь луыса (кыкназы но Валентинаос). Али уг тодӥськы, кыӵе югдур, но одно ик ветлэме потэ яратоно Удмурт театрам.Телевидениын ужан понна журналист луыны кулэ. Али ВГТРК-лэн котькуд улосын филиалъёсыз ужало. Соос иворъёс пӧлы зӥбиськемын. Нокыӵе но авторской программа уд быгаты лэсьтыны…Удмурт кино сярысь ке… Тани «Узы-боры» пумысен мынам одӥг малпанэ: самодеятельность, отын уг тырмы профессионализм. Со понна ик уг дыртӥськы та удысэ выжыны, та тужгес но бадӟым кыл кутон уж - кино лэсьтон. - Кызьы удмурт кинематографиез азинтоно?- Удмурт кинематография мед луоз шуыса, удмурт Инмармылэсь куриськоно (со уго асьмелы, удмуртъёслы, котьку юрттэ. Мон пичи дырысеным ик малпасько вал: Христослы оскисьёс черке трос ветло, ваньмызлы Христос инты но дыр уз шедьты. Нош асьме Инмармы - со лякытгес, со асьмелэн эркиясьмы). Озьыен, Инмармылэсь одӥгзэ гинэ куроно: мед луозы та удысэз валасьёс, вылӥ дышетскемен удмурт ужчиос, огкылын вераса, профессионалъёс. Кино - со, кызьы шуиз Михаил Ромм, «грубый вид искусства». Татын, жаляса верано, мукет катъёс ужало. Шуом, таӵе опыт вань, лэсьтэмын Лев Кулешовен. Актёр Черкасов - крупной план. Сое монтировать каро быдэс тусьты сиёнэн, собере гробысь кулэм адямиен но пичи чебер нылэн. Нырысетӥ кадрысь учкись адӟе сюмам синъёсты, кыкетӥысьтыз - синвуэн тырмем синъёсты, куинетӥысьтыз - шумпотэм синъёсты. Туж троссэ киноын валтэ монтаж. Соин ик киноез лэсьтӥсь тодыны кулэ: кино бордын ужан быдэсак профессионализм бордын возиське. Улонэ туж мур синъёсын но сюлэмын учкись адями гинэ сое валтыны быгатоз. - Берен Удмурт шаере берытскысалыд-а?- Иже бертаме бере туж мӧзмисько, бӧрдӥсько. Куддыр туж потэ кадь бертэме - интыяз ваньзэ пуктэме, но асме киям возисько: йырвизьмыд удмурт ке - одно ик-а ас шаерад ужано? Юан пуктӥсько аслым. Но соку ик валасько: борддорлэн мукет палаз но луыны луэ удмурт сюлэмо адями. Инмар ке сётэ та сюресэз - солы оскиськоно… Монэ котьку валтэ кадь со бадӟым удмурт Инмар кужым. Куке-соку пельтӥм но кыске!Малы ке тодэ ваёнъёс одӥг: 10 арескам - Ижкарысь троллейбус-трамвай, 20 арескам - Мускоысь метро, 30 арескам… одно ик выльзэ малпасько аслым шедьтыны Нью-Йоркысь! Мон серекъясько озьы, улонам ваньмыз ини интыяз пуксиз кадь.Дарали Лели  